ΓΡΑΠΤΗ ΕΡΩΤΗΣΗ P-3185/97 υποβολή: Luigi Caligaris (ELDR) προς την Επιτροπή (9 Οκτωβρίου 1997)

Θέμα: Προϋποθέσεις για την εφαρμογή του ειδικού τελωνειακού καθεστώτος στον ελεύθερο λιμένα της Τεργέστης

Το Δικαστήριο της Τεργέστης επιβεβαίωσε πρόσφατα τη δυνατότητα εφαρμογής του ειδικού τελωνειακού καθεστώτος που αναγνωρίζεται στον ελεύθερο λιμένα της Τεργέστης από το παράρτημα VΙΙΙ της Συνθήκης Ειρήνης των Παρισίων του 1947.

Η απόφαση του Δικαστηρίου υπογραμμίζει ότι η διάταξη αυτή δεν έρχεται σε σύγκρουση με την Συνθήκη της Ρώμης περί ιδρύσεως της Ευρωπαϊκής Κοινότητας, και με τον κοινοτικό τελωνειακό κώδικα, όπου εξαιρούνται οι «αντίθετες διατάξεις οι οποίες καθορίζονται από διεθνείς συμβάσεις που συνάφθηκαν στο παρελθόν».

Κατά την άποψη ορισμένων, οι διατάξεις αυτές εφαρμόζονται όχι μόνον για την ελεύθερη διαμετακόμιση εμπορευμάτων με πλήρη τελωνειακή απαλλαγή (φόρτωση, εκφόρτωση, παρακαταθήκη, συναλλαγή, μεταποίηση) αλλά και για όλες τις πράξεις που αφορούν εμπορεύματα υποκείμενα σε ποσοστώσεις εντός της Ευρωπαϊκής Ένωσης, την εισαγωγή και επεξεργασία προϊόντων που επιβαρύνονται με υψηλούς δασμούς, την επεξεργασία για την εξαγωγή αγαθών και εξοπλισμού με το κοινοτικό σήμα, και την κατεργασία προϊόντων από μη κοινοτικές χώρες που υπόκεινται σε κοινοτικές προστατευτικές ρυθμίσεις και επανέρχονται στο κοινοτικό έδαφος ως αποδεκτά τελειωμένα προϊόντα.

Μπορεί η Επιτροπή να μας πεί εάν η ερμηνεία αυτή πρέπει να θεωρηθεί ότι συνάδει με την ευρωπαϊκή νομοθεσία;

Απάντηση του κ. Monti εξ ονόματος της Επιτροπής (28 Οκτωβρίου 1997)

Οι βασικοί κανόνες που διέπουν τις ελεύθερες ζώνες που υπάρχουν στα κράτη μέλη της Κοινότητας ορίζονται από τον κοινοτικό τελωνειακό κώδικα ((Κανονισμός (ΕΟΚ) αριθ. 2913/92 του Συμβουλίου της 12.10.1992, ΕΕ L 302 της 19.10.1992. )) και τις διατάξεις εφαρμογής του ((Κανονισμός (ΕΟΚ) αριθ. 2454/93 της Επιτροπής της 2.7.1993, ΕΕ L 253 της 11.10.1993. )). Αυτές θέτουν την αρχή βάσει της οποίας οι ευρωπαϊκές ελεύθερες ζώνες περιλαμβάνονται στο τελωνειακό έδαφος, πράγμα που σημαίνει ότι αυτές υπάγονται, πλην εξαιρέσεων που προβλέπονται περιορισμένα, στα γενικά μέτρα που ισχύουν στο υπόλοιπο του εδάφους.

Οι εξαιρέσεις αφορούν κυρίως τη μη εφαρμογή των εισαγωγικών δασμών και φόρων καθώς και τα μέτρα εμπορικής πολιτικής για τα προϊόντα τρίτων χωρών. Επιπλέον, επιτρέπεται τα κοινοτικά προϊόντα που τοποθετούνται σε ελεύθερη ζώνη να απολαύουν, από φορολογική άποψη, των πλεονεκτημάτων που συνδέονται με την εξαγωγή.

Οι κοινοτικοί κανόνες καθορίζουν πολύ απλές διαδικασίες, είτε για τον τελωνειακό έλεγχο των ενεργειών μεταφόρτωσης και αποθήκευσης εμπορευμάτων στο εσωτερικό των ελευθέρων ζωνών, είτε για τις εργασίες που πραγματοποιούνται σ' αυτές. Προβλέπουν κατά κανόνα την κατάργηση της δήλωσης και της υποβολής στο τελωνείο και επιβάλλουν την τήρηση σχετικού λογιστικού συστήματος. Μπορεί επίσης να γίνονται σ' αυτές βιομηχανικές μεταποιήσεις με την τήρηση των διατάξεων των οικονομικών τελωνειακών καθεστώτων, ιδίως της διακίνησης για τελειοποίηση.

Σύμφωνα με τις πληροφορίες που διαθέτει η Επιτροπή, φαίνεται ότι η ισχύουσα στην Ιταλία νομοθεσία δημιουργεί πρόβλημα σε σχέση με το ισχύον κοινοτικό δίκαιο, ιδίως όσον αφορά την προθεσμία πληρωμής και τη βιομηχανική μεταποίηση.

Πράγματι, η συνθήκη των Παρισίων του 1947 (παράρτημα VIII) και η διμερής συμφωνία του Όσιμο του 1975 (μεταξύ της Ιταλίας και της Γιουγκοσλαβίας) δεν φαίνεται να επιτρέπουν τη χορήγηση στην ελεύθερη ζώνη της Τριέστης διευκολύνσεων που δεν προβλέπονται από την προαναφερθείσα κοινοτική ρύθμιση. Έχουν αρχίσει επαφές με τις ιταλικές αρχές προκειμένου να διασαφηνιστεί η κατάσταση. Στην περίπτωση που επιβεβαιωνόταν η μη συμμόρφωση προς τους κοινοτικούς κανόνες, δεν θα επιτρεπόταν να παρέχουν οι ιταλικές αρχές τις εν λόγω παρεκκλίσεις, εκτός αν τροποποιηθεί ο κοινοτικός τελωνειακός κώδικας.